DOI: 10.14457/tu.the.2021.172
title: อิทธิพลของการเปิดรับสื่อ ความดึงดูดใจระหว่างบุคคลและการปฏิสัมพันธ์ กึ่งสังคมต่อความสัมพันธ์กึ่งสังคมและความคล้ายกันทางทัศนคติระหว่างแฟนคลับและไอดอลญี่ปุ่นในประเทศไทย

description: การวิจัยนี้ ศึกษาเรื่องการเปิดรับสื่อ ความดึงดูดใจระหว่างบุคคล การปฏิสัมพันธ์กึ่งสังคม ความสัมพันธ์กึ่งสังคม ความคล้ายกันทางทัศนคติ และการศึกษาทฤษฎีฐานรากหกองค์ประกอบ โดยมีวัตถุประสงค์ 1) เพื่อศึกษาอิทธิพลของการเปิดรับสื่อ ความดึงดูดใจระหว่างบุคคล การปฏิสัมพันธ์กึ่งสังคม ต่อความสัมพันธ์กึ่งสังคม และความคล้ายกันทางทัศนคติระหว่างแฟนคลับและไอดอลญี่ปุ่นในประเทศไทย และ 2) เพื่อศึกษาเกี่ยวกับลักษณะของการปฏิสัมพันธ์กึ่งสังคมผ่าน ปรากฏการณ์ เงื่อนไขสาเหตุ กลยุทธ์ บริบท เงื่อนไขสอดแทรก และผลลัพธ์ที่ตามมา ใช้การวิจัยแบบผสมผสาน (Mixed Methods) ประกอบไปด้วย การวิจัยเชิงปริมาณ (Quantitative Research) รูปแบบวิจัยเชิงสำรวจ (Survey Research) ใช้แบบสอบถาม (Questionnaires) เป็นเครื่องมือในการเก็บรวบรวมข้อมูลทางออนไลน์ โดยมีกลุ่มตัวอย่างจำนวน 400 คน กลุ่มตัวอย่างในการศึกษา คือ แฟนคลับสมาชิกวงไอดอลในประเทศไทยที่มีอายุไม่ต่ำกว่า 18 ปี และการวิจัยเชิงคุณภาพ (Qualitative Research) โดยใช้วิธีการสัมภาษณ์เชิงลึกผู้ให้ข้อมูล จำนวน 8 คน ผู้ให้ข้อมูล คือ แฟนคลับสมาชิกวงไอดอลในประเทศไทยที่มีอายุไม่ต่ำกว่า 18 ปี ผลการศึกษาสรุปได้ดังนี้1.การเปิดรับสื่อ สามารถทำนายความดึงดูดใจระหว่างบุคคลด้านการทำงานได้ในทิศทางลบ และการเปิดรับสื่อไม่มีอิทธิพลในการทำนายความดึงดูดใจระหว่างบุคคลด้านสังคมและความดึงดูดใจระหว่างบุคคลด้านกายภาพ อย่างไรก็ดี ความสัมพันธ์กึ่งสังคมสามารถทำนายความคล้ายกันทางทัศนคติได้ในทิศทางบวก ในขณะเดียวกัน เมื่อศึกษาภาพรวมของตัวแปร พบว่า การเปิดรับสื่อสามารถทำนายการปฏิสัมพันธ์สังคมในทิศทางลบ ในขณะที่ความดึงดูดใจระหว่างบุคคลด้านสังคม ความดึงดูดใจระหว่างบุคคลด้านกายภาพ และความดึงดูดใจด้านการทำงาน สามารถทำนายการปฏิสัมพันธ์กึ่งสังคมในทิศทางบวกได้ ผลการวิจัยนี้อธิบายว่า ยิ่งบุคคลมีความดึงดูดใจระหว่างบุคคลด้านกายภาพ ด้านสังคม และด้านการทำงานมากเท่าไหร่ ก็ยิ่งทำให้เกิดการมีปฏิสัมพันธ์กึ่งสังคมกับสมาชิกวงไอดอลมากขึ้น นอกจากนั้น ความดึงดูดใจระหว่างบุคคลด้านกายภาพและการปฏิสัมพันธ์กึ่งสังคม สามารถทำนายความสัมพันธ์กึ่งสังคมในทิศทางบวกได้ ซึ่งอธิบายได้ว่า ยิ่งบุคคลมีความดึงดูดใจระหว่างบุคคลด้านกายภาพ และการมีปฏิสัมพันธ์กึ่งสังคมกับสมาชิกวงไอดอล ก็ยิ่งทำให้เกิดการมีความสัมพันธ์กึ่งสังคมมากขึ้น และผลการวิจัยนี้ยังพบว่า ความดึงดูดใจระหว่างบุคคลด้านสังคม ความดึงดูดใจระหว่างบุคคลด้านการทำงาน และการปฏิสัมพันธ์กึ่งสังคม สามารถทำนายความคล้ายกันทางทัศนคติในทิศทางบวกได้ หมายความว่า ยิ่งบุคคลมีมีความระหว่างบุคคลด้านสังคม และด้านการทำงาน รวมถึงการมีการปฏิสัมพันธ์กึ่งสังคมกับสมาชิกวงไอดอลที่ตนชื่นชอบมากเท่าไหร่ ก็ยิ่งจะทำให้มีความคล้ายกันทางทัศนคติระหว่างตนเองกับสมาชิกวงไอดอลมากขึ้น2.ผู้ให้ข้อมูลมีความรู้ความเข้าใจในปรากฏการณ์ไอดอลญี่ปุ่นที่คล้ายคลึงกันในหลายประเด็น โดยเฉพาะประเด็นรูปแบบธุรกิจของไอดอลญี่ปุ่นที่เน้นเรื่องการสร้างความสัมพันธ์ระหว่างแฟนคลับและสมาชิกวงไอดดอล ในประเด็นสาเหตุที่ทำให้ติดตามสมาชิกวงไอดอล ผู้ให้ข้อมูลให้ความสำคัญกับความดึงดูดใจระหว่างบุคคลด้านสังคมเป็นอันดับหนึ่งหากต้องการติดตามเป็นระยะเวลายาว ในการติดตาม ผู้ให้ข้อมูลมีพฤติกรรมต่าง ๆ ได้แก่ การใช้สื่อสังคมออนไลน์ในการเปิดรับเนื้อหาที่เกี่ยวข้องกับสมาชิกวงไอดอลที่ตนชื่นชอบ การซื้อสินค้า และการเข้าร่วมกิจกรรมที่ทางวงไอดอลจัดขึ้น ประโยชน์ที่เกิดขึ้นจากพฤติกรรมของแฟนคลับดังกล่าว ส่งผลดีต่อทั้งสมาชิกวงไอดอลและตัวแฟนคลับเอง นอกจากนี้ แฟนคลับมักหาข่าวสารเกี่ยวกับสมาชิกวงไอดอลที่ตนชื่นชอบมาพูดคุย แลกเปลี่ยนกัน ถ้าเป็นข่าวแง่บวก ก็อยากชื่นชมสมาชิกวงไอดอล ถ้าเป็นข่าวแง่ลบ ก็อยากกล่าวให้กำลังใจ